Politikin zabavnik

desno|250px

**Politikin zabavnik**  je srbijanski i jugoslavenski časopis koji uživa kultni status u pop kulturi cijele bivše Jugoslavije. Prvi broj izašao je 28. februara 1939. U početku je štampan u obliku  dnevnih novina, a izlazio je dvaput sedmično, utorkom i petkom. Trenutno izlazi jednom sedmično, i to petkom. Jednu trećinu časopisa čine stripovi, dok druge dvije sadrže članke o nauci, prirodi, historiji, muzici, interesantnim događajima iz života. Njihova osnovna karakteristika je ta da su često pisani u poučnom i zabavnom duhu. Slogan časopisa je *Za sve od 7 do 107*.  U 2006. godini proglašen je srbijanskim „superbrendom“.

## Historija 
### Predratne godine (1939—1941) 
Prvobitnu redakciju lista činili su novinari beogradske izdavačke kuće "Politika", na čelu sa  Vladislavom Ribnikarom, Dušanom Dudom Timotijevićem i Živojinom Batom Vukadinovićem. Oni su bili  entuzijasti, oko kojih se okupljala srbijanska intelektualna ljevica kasnih 1930-ih godina. Pored Disneyevih, "Politikin Zabavnik" objavljivao je i stripove kao što su: Džim iz Džungle (Jungle Jim), Pustolovine Malog Džonija (Ming Foo), Doživljaji male Ane (Little Annie Rooney), Usamljeni jahač (The Lone Ranger), Red Rajder (Red Ryder), Timbl Teatar (Thimble Theater), Reporter Harper (Curley Harper), Brik Bradford (Brick Bradford) i King iz severne brigade (King of the Royal Mounted). Domaći autori su također zauzimali značajan prostor: Đorđe Lobačev (stripovi povezani sa balkanskim  folklorom – *Baš Čelik* i *Čardak ni na nebu ni na zemlji*), Moma Marković (*Rista sportista* – avanture beogradskih dječaka), Konstantin Kuznjecov (adaptacija Puškinovih pripovjedaka – Skaska o zlatnom petlićul i Bajka o caru Saltanu) i Sergej Solovjev (adaptacija R. L. Stivensonovog Ostrva s blagom). Glavna razlika između "Politikinog Zabavnika" i konkurentskih strip izdavača, poput Micky Mausa i Mikijevog carstva bili su tekstualni dijelovi, koji su sadržavali ukrštene riječi, romane, Riplijevu rubriku "Vjerovali ili ne!", reportaže od nauke do sporta i veliki broj kratkih, interesantnih i naučnih tekstova. Osim toga, imao je ekskluzivno pravo na u to vrijeme kod nas jako popularne stripove Walta Disneya.

Prosječan tiraž časopisa dostigao je cifru od 41.000 po izdanju, što je u to vrijeme bio ogroman broj. Bombardovanje Beograda u Drugom svjetskom ratu prekinulo je izdavanje časopisa. Posljednje predratno izdanje (broj 220) izašlo je 4. aprila 1941.

### Poslijeratne godine (1952—1967) 
Ubrzo nakon što se rat završio, novi režim nije trpio stripove i zabranio je njihovo izdavanje. Obrazloženje je bilo da su stripovi proizvod kapitalizma. Međutim, nakon gubljenja sovjetskog utjecaja u Titovoj Jugoslaviji, a naročito poslije sukoba sa Staljinom i perioda Informbiroa, zabrane vezane za kulturu počele su da slabe. Prvo je počelo sa karikaturama i animiranim filmovima, a nešto kasnije počelo se sa objavljivanjem stripova u različitim edicijama.

Sedam godina nakon završetka Drugog svjetskog rata nekadašnji izdavač Vladislav Ribnikar je odlučio ponovo pokrenuti časopis. Prvo poslijeratno izdanje izašlo je 5. januara 1952. Glavni i odgovorni urednik bio je Kosta Stepanović, a njegov prvi zamjenik Bogdan Popović, koji je kasnije također postao urednik. Prema legendi, čiju je istinitost danas teško dokazati, uvjeti za to stvorili su se nakon posjete atenskog predstavnika The Walt Disney Company Jugoslaviji. On je predložio Titu da vrati strip izdavaštvo u našu zemlju. „Što da ne, ja volim Paju Patka“, bio je navodno Titov odgovor. Ipak, činjenica je da su Disneyevi junaci zauzimali značajan prostor u "Politikinom Zabavniku".

### Moderno doba (1968—1990) 
Prvi dan 1968. godine predstavljao je historijski datum za časopis. Nikola Lekić, tadašnji glavni urednik, promijenio je format izdanja sa novinskog u format časopisa (25×33&nbsp;cm). Također, časopis je počeo da izlazi u boji. Još jedna značajna inovacija bio je strip u sredini časopisa. Prije toga "Politikin Zabavnik" je objavljivao samo stripove u kajiševima. Ovaj dodatak sadržavao je dio kompletne epizode stripa podijeljene na 2-3 nastavka. 1988. ponovo mijenja format, postajući nešto manji (21×30&nbsp;cm).

### Politikin Zabavnik od 1990-ih do danas 
Nakon raspada SFRJ, "Zabavnik" je tokom 1990-ih nastavio da izlazi samo ćirilicom. Početkom januara 1993. "Politika" je na naslovnoj strani objavila naslov: „Sankcije proterale Paju, Mikija i ostale Diznijeve junake.“ Uvođenjem sankcija SR Jugoslaviji, Disneyevi junaci prestali su da izlaze u svim "Politikinim" izdanjima. Tokom trajanja sankcija, Pajo Patak koji prodaje novine, zaštitni znak koji se nalazi u gornjem desnom uglu časopisa uz njegov logo, bio je obojen u crno, tako da se mogla vidjeti samo njegova silueta. Nakon prestanka rata i sankcija Pajin lik je ponovo vraćen. "Politikin Zabavnik" je izrazio sličan protest i tokom bombardovanja SRJ, kada je na crnoj naslovnoj strani osvanula glava Mickyja Mausa koji je šakama prekrio oči. Tokom ratnih godina "Politikin Zabavnik" je često izlazio na lošijem papiru, manjem broju stranica, i na većem broju crno bijelih stranica nego ranije. Strip Micky, koji je redovito izlazio na posljednjoj stranici, zamijenio je strip o mačku Garfieldu, koji se tu zadržao do danas.

Početkom XXI stoljeća "Politikin Zabavnik" počinje da izlazi na finijem papiru, povećanom broju strana i kompletno u boji, što nikada prije nije bio slučaj. Danas "Politikin Zabavnik" izlazi na 68 stranica u dimenzijama 222 × 305&nbsp;mm, mada čitatelji od nekad kažu da današnja izdanja nisu ni približno slična starim jugoslavenskim izdanjima, što se može tumačiti i drugim vremenima, ali i drugačijem pristupu izdavača čitateljima, kao i čitatelja sâmom časopisu.

## Rubrike
Svaki broj sastoji se od stalnih i periodičnih rubrika i ostalih tekstova povezanih sa sadržajem časopisa.

**Stalne rubrike:**
* Vjerovali ili ne!
* Jeste li već čuli da... — interesantne činjenice
* Hogar Strašni — strip
* Ma šta kažeš — smiješne i neobične pričice iz svakodnevnog života
* Život piše drame — tužne, srceparajuće priče iz života
* Zašto se kaže... — lingvistički tekstovi o korijenima i značenjima pojedinih reči
* Zabavnikove logičke zagonetke — logički i matematički problemi
* Strip — 12-15 strana jednog stripa koji izlazi u 2-4 nastavka[b]
* Enigmatika
* Zabavnikov ZOO — tekstovi o životinjama
* Za čitanje i uživanje — kratke priče poznatih pisaca
* Izumi, otkrića, dostignuća — tehnologija u službi nauke
* High Tech — članci o novim tehnološkim napravama
* Ja ♥ PTT — stranice za pisma čitatelja i odgovori na njihova pitanja vezana za najraznovrsnije teme
* Čudesni svijet Gerija Larsona  — karikaturistički strip
* Rekli su — poučne ili duhovite izjave poznatih i nepoznatih ljudi
* Garfield — strip

**Povremene rubrike:**
* Zabavnikov istorijski Zabavnik — duhovite priče iz historije
* Priče o pjesmama — tekstovi o muzici
* Fantastika — fantastične, ili SF priče, koje uređuje Zoran Živković

## Stripovi
Tokom godina, "Politikin Zabavnik" je objavio veliki broj stripova. Uglavnom američkih, francuskih, belgijskih i stripove domaćih autora. Neki od najpoznatijih stripova često štampanih u "Politikinom Zabavniku" su:

*Asteriks
*Batman
*Bernard Prince
*Blueberry
*Brick Bradford
*Coco Bill
*Corto Maltese
*Denis napast
*Dick Tracy
*Dikan
*Flesh Gordon
*Hi-Man
*Iznogud
*Džeremaja

*Bim i Bum
*Talični Tom
*Mandrak
*Modesti Blejz
*Popaj
*Princ Valijant
*Rahan
*Rip Kirbi
*Tajni agent X-9
*Supermen
*Fantom
*Tin-Tin
*XIII

**izvor:** stripovi2.tripod.com , spisak stripova u brojevima od 1 do 2791  (ukoliko nije drugačije navedeno)

## Ilustratori 
Veliki broj tekstova u "Politikinom Zabavniku" propraćen je ilustracijama. One su rađene u različitim medijima. To su najčešće kombinacije slikarskih i crtačkih tehnika (olovka, tuš, tempera, akrilik i gvaš). S razvojem računara sve veći broj ilustratora radi ilustracije digitalno. U augustu 2007. godine u Muzeju primenjene umetnosti u Beogradu održana je izložba pod nazivom „Ilustratori Politikinog Zabavnika“ na kojoj je prikazano 367 radova 104 umjetnika. Tom prilikom kustos muzeja, Slobodan Jovanović, je izjavio: „Iako je svaki od autora dao "Zabavniku" svoj vizuelni pečat, zajedno su dali doprinos širenju radoznalosti, kreativnosti i vizuelnog razmišljanja, svojstvenom duhu "Politikinog zabavnika".“
Između ostalih za "Zabavnik" su ilustrovali Đorđe Lobačev, Vladimir Žedrinski, Ratomir Ruvarac, Božidar Veselinović, Brana Jovanović, Zoran Petkanić Petko i Ljubomir Milojević Ljubac, Dobrosav Bob Živković, Rastko Ćirić, Aleksa Gajić, Boban Savić Geto, Darko Grkinić, Silva Vujović i mnogi drugi.

## Specijalna izdanja 
Godine 1981. izlazi posebno izdanje pod nazivom *Strip 81*. Sljedeće godine ime mu je bilo *Strip 82*, a kao njegov prilog pojavljuje se *Rok 82*, iz koga će kasnije izrasti časopis "Rok".

## Književna nagrada "Politikinog Zabavnika"
Književna nagrada "Politikinog Zabavnika" je nagrada koja se svake godine dodjeljuje piscu najbolje knjige za mlade, objavljene u prethodnoj godini. Nagrada je ustanovljena i prvi put dodjeljena 1980. (za 1979. godinu). Nagrada se dodjeljuje svake godine na godišnjicu Politike — 25. januara. Pravo učešća imaju sve knjige za mlade napisane na srpskom jeziku ili jeziku nacionalnih manjina u Srbiji.
Među piscima koji su je do sada osvojili su: Grozdana Olujić, Enes Kišević, Milovan Vitezović, Gradimir Stojković, Pavao Pavličić, Vladimir Stojšin, Branko V. Radičević, Slobodan Stanišić, Mirjana Stefanović, Milenko Maticki, Svetlana Velmar Janković, Vesna Aleksić, Vladimir Andrić, Igor Kolarov .

## Napomene 
* Politikin Zabavnik svoje ime piše sa oba velika početna slova. Vidjeti impresum lista.
* Broj stranica strip dodatka po broju varirao je tokom godina.
* Zabavnik u impresumu ne navodi tiraž. U interviewu za Vreme, glavni urednik Zefirino Grasi kaže: „Početkom devedesetih štampali smo oko 250.000 (tri izdanja bez slovenskog), a sad se to svelo na desetinu.“

## Reference 
## Vanjski linkovi 
*Službena stranica
*Prvi broj Politikinog zabavnika
*Članak povodom 70. godina Politikinog zabavnika

Kategorija:Časopisi u Srbiji
Kategorija:Časopisi u Jugoslaviji
Kategorija:Kultura Srbije
Kategorija:Jugoslavenska kultura
Kategorija:Časopisi osnovani 1939.
Kategorija:Mediji u Beogradu